SKRIFTLIG FORESPØRGSEL P-0726/01

af Juan Naranjo Escobar (PPE-DE) til Kommissionen

(6. marts 2001)

Om: Strømmen af indvandrere et stadigt mere udbredt fænomen i Europa

Næsten alle nationale regeringer i Den Europæiske Union har været stillet over for de problemer, der er forbundet med indvandringen til Europa. For knap en uge siden ankom 910 kurdere med båd til Costa Azul, der blev igen fundet hundreder af indvandrere i løbet af de seneste dage på strandene i det sydlige Spanien, og lige så mange indvandrere befandt sig om bord på et skib, der ankom til den belgiske kyst, og som øjeblikkeligt fik den belgiske regering til at afholde krisemøde alt sammen klare eksempler på dette fænomen.

Det er således nødvendigt at finde frem til en politisk helhedsløsning på problemerne i forbindelse med strømmen af indvandrere. Hvilke mål har Kommissionen opstillet inden for dette område med henblik på topmødet i Stockholm den 23.-24. marts 2001? Hvorledes vurderer Kommissionen mulighederne for en harmonisering af de gældende asylregler i medlemsstaterne på baggrund af undersøgelserne af problemet? Hvilken strategi har Kommissionen lagt for det forestående topmøde i Stockholm med henblik på iværksættelse af de nødvendige foranstaltninger til bekæmpelse af den handel med mennesker, der praktiseres af mafiainfiltrerede net i hele Europa?

Svar afgivet på Kommissionens vegne af António Vitorino

(10. april 2001)

Kommissionen mener, at det i lyset af de i EF-traktatens artikel 63, stk. 3, litra b) (tidligere artikel 73K), hjemlede beføjelser er vigtigt, at der på unionsplan udvikles en politik vedrørende ulovlig indvandring. Selv om der hidtil ikke er vedtaget nogen bindende fællesskabsbestemmelser, er medlemsstaterne forpligtet til at efterkomme kravene i Schengen-regelværket, for så vidt som de finder anvendelse i den pågældende medlemsstat. Kommissionen finder det imidlertid vigtigt at indlede nye foranstaltninger på unionsplan. Den vedtog derfor i december 2000 en meddelelse om bekæmpelse af menneskehandel og om bekæmpelse af seksuel udnyttelse af børn og børnepornografi(1), som omfatter et forslag til Rådets rammeafgørelse om bekæmpelse af menneskehandel. Desuden vil Kommissionen forelægge Rådet og Parlamentet en meddelelse om fælles bekæmpelse af ulovlig indvandring. Meddelelsen vil kortlægge, hvilke fremtidige foranstaltninger og former for samarbejde der er nødvendige.

Det Europæiske Råd, der holdt møde i Stockholm den 23.-24. marts 2001, anerkendte fremskridtene med hensyn til gennemførelsen af Lissabon-strategien for Europas økonomiske og sociale udvikling og enedes om nye hovedområder for handling. En del af denne strategi går ud på at modtage økonomiske indvandrere med færdigheder, som kan dække behov, der, i hvert fald ikke på kort sigt, kan dækkes af den bestående arbejdsstyrke. Dette falder i tråd med Kommissionens forslag om udvikling af en samlet indvandringspolitik,

som beskrives mere indgående i meddelelsen om indvandringspolitik i EU(2). Denne meddelelse blev forelagt samtidig med en særskilt meddelelse med titlen: På vej mod en fælles asylprocedure og en ensartet status, som gælder i hele EU, for dem, der indrømmes asyl, hvis formål på længere sigt er at indføre en fælleseuropæisk asylordning(3). Med disse meddelelser har Kommissionen indledt en drøftelse om, hvorledes der kan udvikles en fælles politik på disse områder, således som det blev besluttet på Det Europæiske Råd i Tammerfors i oktober 1999.

Med hensyn til harmonisering på kort sigt af asylretten mellem medlemsstaterne skal Kommissionen minde om, at den på grundlag af EF-traktaten, konklusionerne af mødet i Tammerfors i oktober 1999 og resultattavlen over de fremskridt, der gøres for at virkeliggøre området med frihed, sikkerhed og retfærdighed har fremsat forslag om bestemmelser om Eurodac (asylansøgeres fingeraftryk, forordning, der var vedtaget i december 2000)(4), en europæisk flygtningefond (beslutning, der blev vedtaget i september 2000)(5), minimumsstandarder for midlertidig beskyttelse i tilfælde af massetilstrømning af fordrevne personer (forslag til direktiv af 24. maj 2000)(6) samt minimumsstandarder for procedurer i medlemsstaterne for tildeling og fratagelse af flygtningestatus (forslag til direktiv af 20. september 2000)(7). Kommissionen vil i de førstkommende måneder og inden udgangen af 2001 fremsætte forslag om modtagelsesvilkårene for asylansøgere, om ansvaret for behandling af asylansøgninger (et instrument, der skal efterfølge Dublin-konventionen), om den indbyrdes tilnærmelse af bestemmelserne om anerkendelse af og om indholdet af begrebet flygtningestatus, samt om de former for supplerende beskyttelse, en passende status yder enhver, der har behov derfor.

(1) KOM(2000) 854 endelig.

(2) KOM(2000) 757.

(3) KOM(2000) 755.

(4) EFT L 316 af 15.12.2000.

(5) EFT L 252 af 6.10.2000.

(6) EFT C 311 E af 31.10.2000.

(7) KOM(2000) 578 endelig.